beesvleis – dalenatjie se sketsblad
My ouma het altyd, na afloop van die jaarlikse vleiswerkery, 'n stuk beesvleis gepekel en soutbeesvleis daarvan gemaak. Sommer volgens die resep in die Kook en Geniet. Wanneer dit afgekoel het in die kookvloeistof en verder verkoel is in 'n tupperware-bakkie in die yskas, is dit, soos benodig, in fyn dun skywe gesny met die elektriese broodmes. Die skywe is dan op vars brood bedien met 'n titseltjie blatjang, dun skywe tamatie en 'n strooiseltjie sout en peper, klaar gemeng in 'n ou Robertsons glas speserypotjie, daai oues met die deksels wat so maklik afbreek.
Hierdie jaar, na afloop van die jaarlikse vleiswerkery, het ek vir die eerste keer self 'n stuk beesvleis gepekel en soutvleis gekook. Met die Kook en Geniet in die een oog en Ouma se tips in die ander oor. En na die afkoel en die verkoel het ek dit aan Manlief voorgesit saam met die tamatie, die blatjang en die sout en peper. Nou noem Manlief dit 'Ouma broodjies' en my hart is gelukkig.